HUMAN เดินหน้าทุบสถิติ “ออลไทม์ไฮ” ต่อเนื่อง เทรดเดือนเดียวราคาพุ่งเหนือจอง 170%
HUMAN เดินหน้าทุบ "ออลไทม์ไฮ" ต่อเนื่อง เทรดเดือนเดียวราคาพุ่งเหนือจอง 170%ล่าสุด ณ เวลา 10.23 น. อยู่ที่ 10.80 บาท บวก 0.40 บาท หรือ 3.85% สูงสุดที่ 11 บาท ต่ำสุดที่ 10.40 บาท ด้วยมูลค่าซื้อขาย 28.53 ล้านบาท
10 ม.ค. 2561

ผู้สื่อข่าวรายงานว่า ราคาหุ้น บริษัท ฮิวแมนิก้า จำกัด (มหาชน) หรือ HUMAN ล่าสุด ณ เวลา 10.33 น. อยู่ที่ 10.80 บาท บวก 0.40 บาท หรือ 3.85% สูงสุดที่ 11 บาท ต่ำสุดที่ 10.40 บาท ด้วยมูลค่าซื้อขาย 33.57 ล้านบาท

ทั้งนี้ ราคาหุ้น HUMAN ปรับตัวขึ้นสูงสุดนับตั้งแต่เข้าซื้อขายในตลาดหลักทรัพย์แห่งประเทศไทย (SET) เมื่อวันที่ 8 ธ.ค.60 และยังคงปรับตัวขึ้นจากราคา IPO ที่ 4 บาท หรือราว 170%
ขณะที่ก่อนหน้านี้ นายสุนทร เด่นธรรม ประธานเจ้าหน้าที่บริหาร HUMAN เปิดเผยว่า ผลการดำเนินงานในปี 60 บริษัทมั่นใจว่าจะมีรายได้และกำไรสุทธิเติบโตจากปี 59 ที่มีรายได้รวมอยู่ที่ 351.95 ล้านบาท และมีกำไรสุทธิอยู่ที่ 71.48 ล้านบาท
ส่วนแนวโน้มผลการดำเนินงานในปี 61 บริษัทตั้งเป้ามีรายได้และกำไรสุทธิเติบโต 25-30% จากปี 60 เนื่องจากธุรกิจการให้บริการด้านทรัพยากรบุคคล (HR) และธุรกิจการให้บริการด้านการบริหารจัดการ บัญชี และการเงิน (Financial) ที่มีงานขนาดใหญ่และขนาดเล็กเพิ่มขึ้นต่อเนื่อง ประกอบกับภาพรวมเศรษฐกิจฟื้นตัว ส่งผลให้กำลังซื้อและการลงทุนพัฒนาบุคลากรของลูกค้าเพิ่มขึ้น
นอกจากนี้ บริษัทจะเริ่มทำตลาดระบบบริหารทรัพยากรบุคคลสำหรับกลุ่มผู้ใช้งานวิสาหกิจขนาดกลางและขนาดย่อม (SME) เพื่อช่วยเพิ่มโอกาสในการแข่งขันของบริษัท โดยจะมีการขยายฐานลูกค้าเพิ่มมากขึ้น จากปัจจุบันฐานลูกค้าส่วนใหญ่เป็นบริษัทข้ามชาติและบริษัทขนาดใหญ่
ขณะที่บริษัทเตรียมเซ็นสัญญากับลูกค้ารายใหม่ที่มีฐานบุคลากรระดับ 10,000 คน ในช่วงเดือนม.ค.61 โดยเป็นธุรกิจกลุ่มด้านให้บริการจัดทำเงินเดือนและจัดทำบัญชีจำนวน 3 ราย แบ่งเป็นในประเทศไทย 2 ราย คาดว่าจะสามารถได้ข้อสรุปที่ชัดเจน 1 รายภายในไตรมาส 1/61 และในประเทศสิงคโปร์จำนวน 1 ราย คาดว่าจะสามารถได้ข้อสรุปที่ชัดเจนภายในไตรมาส 2/61